**ΓΔ4/139654/23-08-2017 Κ.Υ.Α. ΦΕΚ 2985 τ. Β΄**

**Οργάνωση, λειτουργία, συντονισμός και πρό­γραμμα εκπαίδευσης των Δομών Υποδοχής για την Εκπαίδευση των Προσφύγων (Δ.Υ.Ε.Π.), κρι­τήρια και διαδικασία στελέχωσης των εν λόγω δομών.**

ΟΙ ΥΠΟΥΡΓΟΙ ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ -ΟΙΚΟΝΟΜΙΚΩΝ

αποφασίζουμε:

Την οργάνωση, τη λειτουργία, τον συντονισμό και το πρόγραμμα εκπαίδευσης των Δομών Υποδοχής για την Εκπαίδευση των Προσφύγων (εφεξής ΔΥΕΠ), καθώς και τα κριτήρια και τη διαδικασία στελέχωσης των εν λόγω δομών, ως εξής:

**Άρθρο 1**

**Χώροι λειτουργίας ΔΥΕΠ**

1. Για την παροχή εκπαίδευσης στα παιδιά πολιτών τρίτων χωρών λειτουργούν δομές υποδοχής για την εκ­παίδευση των προσφύγων (Δ.Υ.Ε.Π.), οι οποίες ανήκουν στην τυπική εκπαίδευση, ως εξής:

α) Σε σχολικές μονάδες των Περιφερειακών Διευθύν­σεων Πρωτοβάθμιας και Δευτεροβάθμιας Εκπαίδευσης της χώρας, εντός των ορίων των οποίων υφίστανται κέ­ντρα φιλοξενίας ή/ και κάθε είδους κατάλυμα που χρη­σιμοποιείται από το ελληνικό κράτος ή την Ύπατη Αρμο­στεία του ΟΗΕ ή άλλους διεθνείς φορείς για τη διαμονή πολιτών τρίτων χωρών (εφεξής «δομές φιλοξενίας»). Οι Δ.Υ.Ε.Π. λειτουργούν σε συγκεκριμένες σχολικές μονά­δες πρωτοβάθμιας και δευτεροβάθμιας εκπαίδευσης, μία (1) ανά σχολική μονάδα, και ανήκουν διοικητικά σε αυτές τις μονάδες. Κάθε Δ.Υ.Ε.Π. μπορεί να περιλαμβάνει περισσότερα του ενός τμήματα, αναλόγως του αριθμού των μαθητών.

β) Ειδικά για την εκπαίδευση των παιδιών ηλικίας 4-5 ετών που διαμένουν στα κέντρα φιλοξενίας λειτουργούν ΔΥΕΠ ως Παραρτήματα όμορων νηπιαγωγείων, εντός των κέντρων φιλοξενίας. Για τη λειτουργία των Παραρτη­μάτων Νηπιαγωγείων ισχύουν οι διατάξεις του άρθρου 5 σχετικά με τον εκπαιδευτικό που ορίζεται ως υπεύθυνος λειτουργίας.

γ) Σε ειδικές περιπτώσεις, για την εκπαίδευση παιδιών ηλικίας 6-12 ετών (Δημοτικό) και 13-15 ετών (Γυμνάσιο), μπορούν να λειτουργούν ΔΥΕΠ ως Παραρτήματα όμο­ρων σχολικών μονάδων εντός των κέντρων φιλοξενίας. Για τη λειτουργία των Παραρτημάτων του παρόντος εδαφίου ισχύουν οι διατάξεις του άρθρου 5.

2. Η εκπαίδευση που προβλέπεται από την παρούσα υπουργική απόφαση αφορά στο σύνολο των παιδιών πολιτών τρίτων χωρών που διαμένουν σε κέντρα ή σε δομές φιλοξενίας. Τα παιδιά εγγράφονται, κατά περί­πτωση, είτε στις σχολικές μονάδες εντός των οποίων θα λειτουργούν οι ΔΥΕΠ είτε στις σχολικές μονάδες στις οποίες ανήκουν τα παραρτήματα των εδαφίων β και γ της παρ. 1 του παρόντος άρθρου.

3. Ο αναγκαίος αριθμός μαθητών για τον οποίο δημι­ουργείται ένα τμήμα ΔΥΕΠ ορίζεται στους 10 μαθητές με ανώτερο όριο τους 20 μαθητές. Απόκλιση από τον προαναφερόμενο αριθμό μαθητών εγκρίνεται με από­φαση του Περιφερειακού Διευθυντή Πρωτοβάθμιας και Δευτεροβάθμιας Εκπαίδευσης, κατόπιν εισήγησης του Συντονιστή Εκπαίδευσης Προσφύγων (ΣΕΠ).

4. Η οργάνωση, η λειτουργία, ο συντονισμός και το πρόγραμμα εκπαίδευσης των ΔΥΕΠ εποπτεύεται από την Ομάδα Διαχείρισης, Συντονισμού και Παρακολού­θησης της Εκπαίδευσης των Προσφύγων όπως ορίζεται από το Γενικό Γραμματέα του ΥΠΠΕΘ, σε συνεργασία με τις αρμόδιες Διευθύνσεις του ΥΠΠΕΘ, τις αρμόδιες Περιφερειακές Διευθύνσεις Εκπαίδευσης και τις αρμό­διες Διευθύνσεις Πρωτοβάθμιας και Δευτεροβάθμιας Εκπαίδευσης.

**Άρθρο 2**

**Ώρες λειτουργίας των ΔΥΕΠ**

1. Οι ΔΥΕΠ, σύμφωνα με το εδάφιο β της παρ.1 του άρθρου 1 ως Παραρτήματα Νηπιαγωγείων, λειτουργούν κατά τις πρωινές ώρες από 8.15 έως 13.00. Με απόφαση του Περιφερειακού Υπηρεσιακού Συμβουλίου (ΠΥΣΠΕ), είναι δυνατό να τροποποιείται η ώρα έναρξης και λήξης των εκπαιδευτικών δραστηριοτήτων του Νηπιαγωγείου αναλόγως των τοπικών ή άλλων συνθηκών χωρίς να με­ταβάλλεται το ωρολόγιο πρόγραμμα.

2. Οι ΔΥΕΠ, σύμφωνα με το εδάφιο γ της παρ.1 του άρθρου 1, ως Παραρτήματα Δημοτικών και Γυμνασίων, λειτουργούν κατά τις πρωινές ώρες από 8.30 έως 12.30.

3. Οι ΔΥΕΠ, σύμφωνα με το εδάφιο α της παρ.1 του άρθρου 1, λειτουργούν εντός των σχολικών μονάδων με έναρξη στις 14.00 και λήξη στις 18.00. Με απόφαση του οικείου Περιφερειακού Διευθυντή ΠΕ και ΔΕ, κατόπιν εισήγησης του Συντονιστή Εκπαίδευσης Προσφύγων (ΣΕΠ), δύναται να μεταβάλλεται η ώρα έναρξης και λήξης του ωραρίου χωρίς να μεταβάλλεται η χρονική διάρκεια του.

**Άρθρο 3**

**Ωρολόγιο πρόγραμμα**

1. Οι ΔΥΕΠ, που λειτουργούν σύμφωνα με το εδάφιο β της παρ. 1 του άρθρου 1 ως παραρτήματα Νηπιαγω­γείων εντός των κέντρων φιλοξενίας, ακολουθούν το ωρολόγιο πρόγραμμα του ενιαίου τύπου ολοήμερου Νηπιαγωγείου.

2. Οι ΔΥΕΠ, που λειτουργούν σύμφωνα με το εδάφιο γ της παρ. 1 του άρθρου 1 ως παραρτήματα Δημοτικών και Γυμνασίων εντός των κέντρων φιλοξενίας, ακολουθούν το κάτωθι πρωινό ωρολόγιο πρόγραμμα:

|  |  |  |
| --- | --- | --- |
| 8:30-8:45 | 15` | Υποδοχή μαθητών |
| 8:45-9:30 | 45` | 1η διδακτική περίοδος |
| 9:30-9:45 | 15` | Διάλειμμα |
| 9:45-10:30 | 45` | 2η διδακτική περίοδος |
| 10:30-10:45 | 15` | Διάλειμμα |
| 10:45-11:30 | 45` | 3η διδακτική περίοδος |
| 11:30-11:45 | 15` | Διάλειμμα |
| 11:45-12:30 | 45` | 4η διδακτική περίοδος |

3. Οι ΔΥΕΠ, που λειτουργούν σύμφωνα με το εδάφιο α της παρ.1, του άρθρου 1 εντός των σχολικών μονά­δων, ακολουθούν το κάτωθι απογευματινό ωρολόγιο πρόγραμμα:

|  |  |  |
| --- | --- | --- |
| 14:00-14:15 | 15` | Υποδοχή μαθητών |
| 14:15-15:00 | 45` | 1η διδακτική περίοδος |
| 15:00-15:15 | 15` | Διάλειμμα |
| 15:15-16:00 | 45` | 2η διδακτική περίοδος |
| 16:00-16:15 | 15` | Διάλειμμα |
| 16:15-17:00 | 45` | 3η διδακτική περίοδος |
| 17:00-17:15 | 15` | Διάλειμμα |
| 17:15-18:00 | 45` | 4η διδακτική περίοδος |

**Άρθρο 4**

**Κατανομή του χρόνου ανά διδακτικό αντικείμενο**

1. Στα Νηπιαγωγεία ακολουθείται το υποχρεωτικό πρό­γραμμα του Ενιαίου Τύπου Ολοήμερου Νηπιαγωγείου.

2. Στα Δημοτικά ο χρόνος ανά διδακτικό αντικείμενο κατανέμεται ως ακολούθως:

|  |  |
| --- | --- |
| Διδακτικό αντικείμενο/Μάθημα | Ώρες ανά εβδομάδα |
| Ελληνική Γλώσσα | 6 |
| Αγγλικά | 4 |
| Μαθηματικά | 3 |
| Φυσική Αγωγή | 3 |
| ΤΠΕ | 2 |
| Αισθητική Αγωγή  (Εικαστικά, Μουσική, θεατρική Αγωγή) | 2 |

3. Στα Γυμνάσια ο χρόνος ανά διδακτικό αντικείμενο κατανέμεται ως ακολούθως:

|  |  |
| --- | --- |
| Διδακτικό αντικείμενο/Μάθημα | Ώρες ανά εβδομάδα |
| Ελληνική Γλώσσα | 6 |
| Αγγλικά | 4 |
| Μαθηματικά | 4 |
| Φυσική Αγωγή | 2 |
| Πληροφορική | 2 |
| Πολιτισμός και Δραστηριότητες | 2 |

**Άρθρο 5**

**Λειτουργία των Δ.Υ.Ε.Π.**

1. Η λειτουργία των Δ.Υ.Ε.Π. διέπεται από τις ισχύου­σες διατάξεις των τυπικών νόμων και των κανονιστικών αποφάσεων που διέπουν τη λειτουργία της δημόσιας πρωτοβάθμιας και δευτεροβάθμιας εκπαίδευσης.

Επιπλέον, για την λειτουργία των Δ.Υ.Ε.Π. εφαρμόζο­νται οι ακόλουθες παράγραφοι:

2. Οι οικείοι Διευθυντές Πρωτοβάθμιας ή Δευτεροβάθ­μιας Εκπαίδευσης, πέραν των γενικότερων αρμοδιοτή­των τους, είναι υπεύθυνοι για:

α) Την τοποθέτηση των αναπληρωτών εκπαιδευτικών στις Δ.Υ.Ε.Π., σύμφωνα με τα προβλεπόμενα περί τοπο­θετήσεων των αναπληρωτών εκπαιδευτικών, λαμβάνο­ντας υπόψη τον αριθμό των τμημάτων στις λειτουργού­σες Δ.Υ.Ε.Π.

β) Τη συνεργασία με τους Σχολικούς Συμβούλους , που έχουν την παιδαγωγική ευθύνη των σχολικών μονάδων στις οποίες λειτουργούν οι Δ.Υ.Ε.Π., τους Συντονιστές Εκ­παίδευσης Προσφύγων (ΣΕΠ), τους Προϊστάμενους Εκπαι­δευτικών Θεμάτων των οικείων Διευθύνσεων Εκπαίδευ­σης, τους εκπαιδευτικούς που στελεχώνουν τις Δ.Υ.Ε.Π., τους Διευθυντές ή/και τους Υποδιευθυντές των σχολικών μονάδων καθώς και τους εκπαιδευτικούς των συγκεκρι­μένων σχολείων, προκειμένου να εξασφαλιστούν οι συν­θήκες και οι όροι για την ομαλή λειτουργία των Δ.Υ.Ε.Π.

γ) Τον ορισμό τριμελούς ομάδας εκ των ανωτέρω, κατόπιν σύμφωνης γνώμης τους, ως υπεύθυνης για την έναρξη και ομαλοποίηση της λειτουργίας εκάστης Δ.Υ.Ε.Π.

δ) Την έκδοση των αποφάσεων ορισμού ενός (1) μόνιμου εκπαιδευτικού, ως υπεύθυνου λειτουργίας, σε εκάστη Δ.Υ.Ε.Π. καθώς και απόσπασης ή διάθεσης εκπαιδευτικών για συμπλήρωση ωραρίου ύστερα από σύμφωνη γνώμη του αρμόδιου Περιφερειακού Υπηρε­σιακού Συμβουλίου. Το αρμόδιο Περιφερειακό Υπηρεσι­ακό Συμβούλιο λαμβάνει υπ` όψιν του και συνεκτιμά τα κριτήρια της παρ. 3 του άρθρου 7 της παρούσας.

3. Οι Διευθυντές των σχολικών μονάδων, πέραν των γενικότερων αρμοδιοτήτων τους, είναι υπεύθυνοι για:

α) Τη συνεργασία με το Σύλλογο Διδασκόντων και το Σύλλογο Γονέων και Κηδεμόνων, προς ενημέρωση και ευαισθητοποίηση των μαθητών και των γονέων και κη­δεμόνων του σχολείου για τη λειτουργία των Δ.Υ.Ε.Π.

β) Την ενημέρωση του Διευθυντή Εκπαίδευσης σχετικά με τη δυνατότητα συμμετοχής των εκπαιδευτικών του σχολείου στην τριμελή ομάδα υποστήριξης της λειτουρ­γίας της Δ.Υ.Ε.Π.

γ) Την ενημέρωση του Διευθυντή Εκπαίδευσης σχετικά με τη δυνατότητα διάθεσης εκπαιδευτικών της σχολικής μονάδας για συμπλήρωση διδακτικού ωραρίου στην οικεία Δ.Υ.Ε.Π.

δ) Την υλικοτεχνική υποστήριξη της μαθησιακής δια­δικασίας και των δραστηριοτήτων των Δ.Υ.Ε.Π., σε συ­νεννόηση με τις αρμόδιες Σχολικές Επιτροπές.

ε) Το συντονισμό των ενεργειών των δημοτικών υπη­ρεσιών και εν γένει των αρμόδιων οργάνων των Δήμων, ώστε να εξασφαλίζεται η καθαριότητα καθώς και η φύ­λαξη των σχολικών χώρων.

στ) Την κοστολόγηση των λειτουργικών εξόδων της Δ.Υ.Ε.Π. προκειμένου να την υποβάλλουν, όταν κληθούν, στα αρμόδια όργανα. Προς τούτο ζητούν εισήγηση για τις υλικοτεχνικές ανάγκες από τον υπεύθυνο λειτουργίας της Δ.Υ.Ε.Π.

ζ) Την εγγραφή των μαθητών των Δ.Υ.Ε.Π. στις σχολικές μονάδες σύμφωνα με τις κείμενες διατάξεις, σε συνεργα­σία με τον ΣΕΠ και τον υπεύθυνο λειτουργίας της Δ.Υ.Ε.Π.

η) Την τήρηση παρουσιολογίου των διδασκόντων εκ­παιδευτικών, σε συνεργασία με τον υπεύθυνο λειτουρ­γίας της Δ.Υ.Ε.Π.

θ) Την έγκριση των αδειών των διδασκόντων εκπαι­δευτικών στη Δ.Υ.Ε.Π.

ι) Την κοινοποίηση αντιγράφου του πρακτικού του Συλλόγου Διδασκόντων που αφορά σε θέματα λειτουρ­γίας των Δ.Υ.Ε.Π.:

i) στον οικείο Διευθυντή Πρωτοβάθμιας ή Δευτερο­βάθμιας Εκπαίδευσης,

ii) στο Σχολικό Σύμβουλο που έχει την παιδαγωγική ευθύνη των σχολικών μονάδων στις οποίες λειτουργούν οι Δ.Υ.Ε.Π. και

iii) στο Συντονιστή Εκπαίδευσης Προσφύγων.

ια) Την επισύναψη του αντιγράφου του ανωτέρω Πρα­κτικού στο Εβδομαδιαίο Ωρολόγιο Πρόγραμμα Διδασκα­λίας και την ανάρτηση του Εβδομαδιαίου Ωρολογίου Προγράμματος Διδασκαλίας και του πίνακα εφημέριων της ΔΥΕΠ σε εμφανές σημείο στο γραφείο των εκπαι­δευτικών.

ιβ) Την υπογραφή κάθε προβλεπόμενης από την κεί­μενη νομοθεσία πράξης καθώς και κάθε απαραίτητου για τη λειτουργία των Δ.Υ.Ε.Π. εγγράφου.

ιγ) Την ενημέρωση του υπεύθυνου εκπαιδευτικού της ΔΥΕΠ, όπως αυτός ορίζεται στην παρ.5 του παρόντος άρθρου, για τις ιδιαιτερότητες καθώς και την φύλαξη των σχολικών χώρων.

4. Η υπεύθυνη τριμελής ομάδα λειτουργίας εκάστης Δ.Υ.Ε.Π. είναι αρμόδια για:

α) Τον καθορισμό των κτιριακών εγκαταστάσεων και του υλικοτεχνικού εξοπλισμού των σχολικών μονάδων, που θα χρησιμοποιούνται κατά τη λειτουργία και τις εν γένει δραστηριότητες των Δ.Υ.Ε.Π., σε συνεργασία με τους Διευθυντές των σχολικών μονάδων, σε περίπτωση που αυτοί δεν αποτελούν μέλη της τριμελούς ομάδας. Σε κάθε περίπτωση οι Διευθυντές των σχολικών μονάδων ενημερώνουν τα μέλη της ομάδας για τις ιδιαιτερότητες των σχολικών χώρων και επισημαίνουν τα σημεία που πρέπει να τύχουν ιδιαίτερης προσοχής.

β) Την εποπτεία της εκπαιδευτικής διαδικασίας με σκοπό την επίλυση και διαχείριση όποιων τυχόν ιδιαί­τερων θεμάτων προκύψουν, γεγονός που προϋποθέτει τη φυσική παρουσία μελών της στη Δ.Υ.Ε.Π. κατά τη δι­άρκεια λειτουργίας της, τουλάχιστον μέχρι τον ορισμό υπεύθυνου εκπαιδευτικού της ΔΥΕΠ.

5. α) Ένας (1) εκ των εκπαιδευτικών που στελεχώνουν την Δ.Υ.Ε.Π. απασχολείται σε αυτήν με πλήρες ωράριο, ορίζεται ως υπεύθυνος εκπαιδευτικός και έχει την ευ­θύνη λειτουργίας της. Ως υπεύθυνος εκπαιδευτικός ορίζεται μόνιμος εκπαιδευτικός εκ των υπηρετούντων στην Δ.Υ.Ε.Π. δυνάμει του άρθρου 7 της παρούσας, κατά προτεραιότητα, κλάδου ΠΕ 70 Δασκάλων ή κλάδου ΠΕ 02 Φιλολόγων, αντιστοίχως ανά βαθμίδα εκπαίδευσης. Σε περίπτωση αδυναμίας ορισμού μόνιμου εκπαιδευτι­κού ως υπεύθυνου, προσλαμβάνεται στην Δ.Υ.Ε.Π. και ορίζεται ως υπεύθυνος αναπληρωτής εκπαιδευτικός πλήρους ωραρίου, κατά προτεραιότητα κλάδου ΠΕ 70 Δασκάλων ή κλάδου ΠΕ 02 Φιλολόγων, αντιστοίχως ανά βαθμίδα εκπαίδευσης.

Η πρόσληψη ενός (1) αναπληρωτή εκπαιδευτικού, ως υπεύθυνου, διενεργείται σύμφωνα με τη σειρά κατάτα­ξης των εκπαιδευτικών στον οικείο πίνακα αναπληρωτών εκπαιδευτικών. Η τοποθέτηση των προσλαμβανόμενων αναπληρωτών διενεργείται από τον οικείο Διευθυντή Εκπαίδευσης σύμφωνα με τις ισχύουσες διατάξεις.

Στον υπεύθυνο εκπαιδευτικό δεν χορηγείται επίδομα.

Ο υπεύθυνος εκπαιδευτικός λειτουργίας της Δ.Υ.Ε.Π., πέραν του προβλεπομένου διδακτικού ωραρίου του αντικειμένου του κλάδου του, ασκεί διδακτικά καθήκο­ντα καθ`όλη τη διάρκεια λειτουργίας της Δ.Υ.Ε.Π., ως εξής:

αα) Παρέχει διδακτικό έργο από κοινού συνεκπαίδευ-σης/συνδιδασκαλίας με τον κατά περίπτωση διδάσκοντα το μάθημα ή ταυτόχρονης παροχής διδασκαλίας σε υπο­ομάδες μαθητών, προκειμένου να ικανοποιηθούν με τον βέλτιστο τρόπο οι εκπαιδευτικές ανάγκες των μαθητών, κατόπιν σχετικής καθοδήγησης από τον αρμόδιο Σχολι­κό Σύμβουλο Παιδαγωγικής Ευθύνης.

ββ) Πέραν της εκπλήρωσης των διδακτικών του κα­θηκόντων και έως την συμπλήρωση του υποχρεωτικού του ωραρίου προσέρχεται στο σχολείο μία (1) ώρα πριν από την έναρξη λειτουργίας της Δ.Υ.Ε.Π, που λογίζεται ως διδακτική ώρα, με σκοπό την οργάνωση και την κα­λύτερη δυνατή λειτουργία της Δ.Υ.Ε.Π.

Ο υπεύθυνος εκπαιδευτικός, πέραν των ανωτέρω δι­δακτικών καθηκόντων του, είναι αρμόδιος για:

i) Την ενημέρωση του ηλεκτρονικού συστήματος κα­ταγραφής «myschool», σε συνεργασία με τον διευθυντή του σχολείου, με τα στοιχεία λειτουργίας της Δ.Υ.Ε.Π., όπως η καταχώριση των απουσιών των μαθητών, η ενη­μέρωση των λειτουργούντων τμημάτων και των αναθέ­σεων των εκπαιδευτικών κ.α.

ii) Τη συμπλήρωση του Βιβλίου Σχολικής Ζωής της Δ.Υ.Ε.Π.

iii) To ασφαλές κλείσιμο του σχολείου μετά την αποχώ­ρηση των μαθητών και των εκπαιδευτικών.

iv) Την κατάρτιση και τήρηση του Εβδομαδιαίου Ωρο­λογίου Προγράμματος (ΕΩΠ) σε συνεργασία με τον ΣΕΠ και τον Διευθυντή της σχολικής μονάδας.

ν) Την τήρηση των κανόνων εφημερίας.

vi) Την εποπτεία και τον συντονισμό των απαραίτητων ενεργειών για την ασφαλή προσέλευση και αποχώρηση των μαθητών από τις σχολικές μονάδες σε συνεργασία με τους λοιπούς εκπαιδευτικούς της Δ.Υ.Ε.Π. και τους συνοδούς των μεταφορικών μέσων.

νii) Την οργάνωση εκπαιδευτικών, πολιτιστικών, αθλη­τικών εκδηλώσεων και άλλων δραστηριοτήτων σε συ­νεργασία με το σχολείο που λειτουργεί η Δ.Υ.Ε.Π.

viii) Την κατανομή των μαθητών σε τμήματα σε συνερ­γασία με τον Διευθυντή της σχολικής μονάδας, τον ΣΕΠ και τους εκπαιδευτικούς που διδάσκουν στη Δ.Υ.Ε.Π., λαμβάνοντας υπ` όψιν εκείνα τα δεδομένα (ηλικία, γλώσ­σα κ.α.) που, κατά περίπτωση, εξυπηρετούν τη συγκρό­τηση τμημάτων με τον καλύτερο δυνατό τρόπο, με στόχο τις εκπαιδευτικές ανάγκες των μαθητών.

β) Έως τον ορισμό σε κάθε Δ.Υ.Ε.Π. ενός (1) υπεύθυνου εκπαιδευτικού πλήρους ωραρίου, σύμφωνα με τα ανω­τέρω, ορίζεται προσωρινά με απόφαση του Συλλόγου Διδασκόντων ένας (1) υπεύθυνος εκ των εκπαιδευτικών που υπηρετούν στη Δ.Υ.Ε.Π. Η ημερήσια ευθύνη λειτουρ­γίας της Δ.Υ.Ε.Π. δύναται να ανατίθεται στο σύνολο των διδασκόντων εκπαιδευτικών στη ΔΥΕΠ.

γ) Όλοι οι εκπαιδευτικοί των Δ.Υ.Ε.Π., πλην των υπευ­θύνων λειτουργίας, διδάσκουν σε όμορες Δ.Υ.Ε.Π. έως τη συμπλήρωση του διδακτικού τους ωραρίου. Εφόσον οι διδακτικές ανάγκες του αντικειμένου του κλάδου τους καλύπτονται στις όμορες Δ.Υ.Ε.Π., συμπληρώνουν το υποχρεωτικό τους ωράριο σύμφωνα με την υποπερ. αα` της περ. α` της παρούσας.

6. Με απόφαση του Συλλόγου Διδασκόντων των σχο­λικών μονάδων ορίζονται:

α) Ο εκπαιδευτικός που θα φέρει προσωρινά την ευ­θύνη λειτουργίας της Δ.Υ.Ε.Π, έως τον ορισμό σε κάθε Δ.Υ.Ε.Π. ενός (1) υπεύθυνου εκπαιδευτικού πλήρους ωραρίου.

β) Οι εφημερεύοντες εκπαιδευτικοί εκ των διδασκό­ντων εκπαιδευτικών στις Δ.Υ.Ε.Π. γ) Το Εβδομαδιαίο Ωρολόγιο Πρόγραμμα.

**Άρθρο 6**

**Συντονιστές Εκπαίδευσης Προσφύγων**

1. Σε κέντρα ή/και δομές φιλοξενίας προσφύγων ορί­ζεται ένας Συντονιστής Εκπαίδευσης Προσφύγων (εφε­ξής ΣΕΠ). Σε κέντρα ή/και δομές φιλοξενίας με μεγάλο αριθμό προσφύγων δύναται να οριστούν περισσότεροι του ενός ΣΕΠ. Λαμβάνοντας υπόψη τις ιδιαίτερες συν­θήκες διαμονής των προσφύγων, στον ΣΕΠ δύναται να ανατίθεται και η εποπτεία δομών πλησίον του κέντρου φιλοξενίας στο οποίο έχει τοποθετηθεί ή πλησίον των ΔΥΕΠ εντός των ορίων των οποίων υφίστανται κέντρα ή/και δομές φιλοξενίας.

2. Σε θέσεις ΣΕΠ αποσπώνται μόνιμοι εκπαιδευτικοί κατόπιν αίτησής τους.

Οι αποσπάσεις των ΣΕΠ πραγματοποιούνται σύμφωνα με την κείμενη νομοθεσία περί αποσπάσεων εκπαιδευ­τικών σε υπηρεσίες του ΥΠ.Π.Ε.Θ. και έχουν εφαρμογή τα προβλεπόμενα περί αποσπασμένων εκπαιδευτικών σε αυτές. Οι ΣΕΠ αποσπώνται, κατόπιν αίτησης τους, για ένα σχολικό έτος, σε Περιφερειακή Διεύθυνση Πρωτο­βάθμιας και Δευτεροβάθμιας Εκπαίδευσης και τοποθε­τούνται σε κέντρο ή/και δομή φιλοξενίας της ίδιας ΠΔΕ. Ο χρόνος απόσπασης των ΣΕΠ προσμετράται ως χρόνος διοικητικής και εκπαιδευτικής υπηρεσίας.

Σε περίπτωση προσωρινής ή οριστικής διακοπής λει­τουργίας ενός κέντρου ή/και της δομής φιλοξενίας, οι ΣΕΠ δύνανται να διατίθενται στην Περιφερειακή Διεύ­θυνση Πρωτοβάθμιας και Δευτεροβάθμιας Εκπαίδευσης ή στη Διεύθυνση Πρωτοβάθμιας ή Δευτεροβάθμιας Εκ­παίδευσης, προκειμένου να προσφέρουν διοικητικό ή/ και διδακτικό έργο.

Οι ΣΕΠ υπάγονται στη διοικητική και πειθαρχική δικαιοδοσία του οικείου Περιφερειακού Διευθυντή Πρωτοβάθμιας και Δευτεροβάθμιας Εκπαίδευσης και υποβάλλουν σε αυτόν τις προβλεπόμενες στην παρ. 4 εισηγήσεις τους ή αναφορές, κοινοποιώντας τες στους οικείους Διευθυντές Εκπαίδευσης και στην Ομάδα Δια­χείρισης, Συντονισμού και Παρακολούθησης της Εκπαί­δευσης των Προσφύγων του ΥΠ.Π.Ε.Θ. Κατά την άσκηση των αρμοδιοτήτων τους συνεργάζονται με το Ινστιτούτο Εκπαιδευτικής Πολιτικής, τους Διευθυντές Εκπαίδευσης, τους Προϊσταμένους Τμημάτων Επιστημονικής - Παι­δαγωγικής Καθοδήγησης, τους Σχολικούς Συμβούλους, τους Διευθυντές των Σχολικών Μονάδων καθώς και με τους υφιστάμενους στα κέντρα ή/και δομές φιλοξενίας εκπροσώπους άλλων Υπουργείων, φορέων και διεθνών οργανισμών.

Οι ΣΕΠ προσφέρουν τις υπηρεσίες τους στο κέντρο ή/ και τη δομή φιλοξενίας, καθημερινώς για οκτώ (8) ώρες σε κατάλληλα διαμορφωμένο και εξοπλισμένο χώρο. Ο ΣΕΠ δύναται να διατηρεί γραφείο εντός της Περιφερει­ακής Διεύθυνσης Πρωτοβάθμιας και Δευτεροβάθμιας Εκπαίδευσης ή στη Διεύθυνση Πρωτοβάθμιας/Δευτερο­βάθμιας Εκπαίδευσης ή σε κάποια ΔΥΕΠ, λαμβάνοντας υπόψη την απόσταση από το κέντρο ή/και τις δομές φιλοξενίας της αρμοδιότητάς του.

Στα κέντρα ή/ και τις δομές φιλοξενίας, όπου έχει ορι­σθεί, ο ΣΕΠ απασχολείται καθημερινώς επί οκτώ (8) ώρες, ακολουθώντας ένα ευέλικτο ωράριο, ανάλογα με τις υφι­στάμενες ανάγκες, ύστερα από σχετική ενημέρωση του οικείου Περιφερειακού Διευθυντή Εκπαίδευσης και της Ομάδας Διαχείρισης, Συντονισμού και Παρακολούθησης της Εκπαίδευσης των Προσφύγων.

Στα κέντρα ή/και τις δομές φιλοξενίας που έχουν ορι­σθεί περισσότεροι του ενός ΣΕΠ, το ωράριο τους δια­μορφώνεται ως εξής: Ο πρώτος απασχολείται από τις 08.00 έως τις 16.00 και ο δεύτερος από τις 11.00 έως και τις 19.00. Σε περίπτωση που προκύψουν ιδιαίτερες συν­θήκες δύνανται, ανάλογα με τις υφιστάμενες ανάγκες, να ακολουθούν ένα ευέλικτο ωράριο, ύστερα από σχετική ενημέρωση του οικείου Περιφερειακού Διευθυντή Εκ­παίδευσης και της Ομάδας Διαχείρισης, Συντονισμού και Παρακολούθησης της Εκπαίδευσης των Προσφύγων.

3. Οι ΣΕΠ, κατά τη διάρκεια της θητείας τους, επιμορ-φώνονται από το Ινστιτούτο Εκπαιδευτικής Πολιτικής, την Ειδική Επιστημονική Επιτροπή που ορίζεται με από­φαση του Υπουργού Παιδείας, Έρευνας και Θρησκευ­μάτων και υποστηρίζονται από την Ομάδα Διαχείρισης, Συντονισμού και Παρακολούθησης της Εκπαίδευσης των Προσφύγων του ΥΠ.Π.Ε.Θ. καθώς και από τους Περιφε­ρειακούς Διευθυντές Πρωτοβάθμιας και Δευτεροβάθ­μιας Εκπαίδευσης.

4. Οι ΣΕΠ εισηγούνται μέτρα για την εύρυθμη λειτουρ­γία των ΔΥΕΠ και ειδικότερα μεριμνούν για θέματα που αφορούν:

α) στην εφαρμογή της εκπαιδευτικής πολιτικής του ΥΠ.Π.Ε.Θ. στις ΔΥΕΠ,

β) στην ενημέρωση των εγκατεστημένων στο κέντρο ή /και τη δομή φιλοξενίας, στο οποίο έχουν οριστεί, για την αναγκαιότητα της εκπαίδευσης ως βασικού μέσου κοινωνικής ένταξης,

γ) στην κατάρτιση καταστάσεων με τα στοιχεία των παιδιών που θα φοιτήσουν στις Δ.Υ.Ε.Π., την προσκόμιση τους στους Διευθυντές των σχολικών μονάδων για την εγγραφή τους σ` αυτές σύμφωνα με τις κείμενες διατά­ξεις καθώς και την επικαιροποίηση της καταγραφής των μαθητών που φοιτούν στις ΔΥΕΠ,

δ) στην παρακολούθηση και τον συντονισμό των εκ­παιδευτικών προγραμμάτων που παρέχονται εντός των κέντρων ή/και των δομών φιλοξενίας από μη κρατικούς φορείς, ελληνικούς ή μη, καθώς και στην τήρηση πο­σοτικών και ποιοτικών στοιχείων των εκπαιδευτικών δράσεων,

ε) στην καταγραφή των υπηρεσιακών ή άλλων ανα­γκών, σχετικών με την εύρυθμη λειτουργία των ΔΥΕΠ. Για το σκοπό αυτό είναι απαραίτητες οι τακτικές επισκέψεις στις ΔΥΕΠ αρμοδιότητάς τους,

στ) στην κατανομή των παιδιών σε ομάδες για την με­ταφορά τους στις Δ.Υ.Ε.Π. και εν γένει την εποπτεία και το συντονισμό των απαραίτητων ενεργειών τόσο κατά την αποχώρηση των μαθητών από τα κέντρα φιλοξενίας ή/και τις δομές φιλοξενίας όσο και κατά την υποδοχή τους σε αυτά,

ζ) στο συντονισμό των απαραίτητων ενεργειών για την τυχόν έναρξη λειτουργίας και εν γένει την ομαλή λειτουργία των προβλεπόμενων στα εδάφια της παρ.1, του άρθρου 1, Παραρτημάτων σχολικών μονάδων, σε συνεργασία με τους οικείους Διευθυντές Εκπαίδευσης, τους Διευθυντές των Σχολικών Μονάδων που ανήκουν τα Παραρτήματα, τους αρμόδιους Σχολικούς Συμβού­λους και τους υφιστάμενους στα κέντρα ή/και τις δομές φιλοξενίας εκπροσώπους άλλων Υπουργείων, φορέων και διεθνών οργανισμών,

η) στη συμπλήρωση και επικαιροποίηση, ανά δεκα­πέντε (15) ημέρες, της ηλεκτρονικής φόρμας που είναι προσβάσιμη μέσω του ιστοχώρου του ΙΕΠ και αφορά στην καταχώριση στοιχείων σχετικών με τις αρμοδιότητές τους,

θ) στην ενημέρωση των γονέων και στη διαμεσολάβη­ση για την επίλυση θεμάτων σχετικών με τη φοίτηση των μαθητών μετά από συνεργασία με τους εκπαιδευτικούς των Δ.Υ.Ε.Π.,

ι) Στο τέλος του σχολικού έτους, οι ΣΕΠ συντάσσουν έκθεση πεπραγμένων την οποία υποβάλλουν στον Περι­φερειακό Διευθυντή Πρωτοβάθμιας και Δευτεροβάθμιας Εκπαίδευσης στον οποίο υπάγονται, στους Σχολικούς Συμβούλους, που είναι υπεύθυνοι για την παιδαγωγική καθοδήγηση των σχολείων που ανήκουν οι ΔΥΕΠ, με κοινοποίηση στην Ομάδα Διαχείρισης, Συντονισμού και Παρακολούθησης της Εκπαίδευσης των Προσφύγων του ΥΠΠΕΘ και στο ΙΕΠ.

5. Μόνιμοι εκπαιδευτικοί επιλέγονται σε θέση ΣΕΠ εφόσον έχουν ένα τουλάχιστον από τα κάτωθι προσόντα με την ακόλουθη ιεράρχηση:

α) εκπαιδευτική προϋπηρεσία σε Διαπολιτισμικά Σχολεία, Τάξεις Υποδοχής, Φροντιστηριακά Τμήματα, Τμήματα Ελληνικής Γλώσσας του εξωτερικού και άλλες αντισταθμιστικές δομές,

β) προϋπηρεσία σε θέση Συντονιστή Εκπαίδευσης Προσφύγων σε Κέντρα Φιλοξενίας,

γ) μεταπτυχιακές σπουδές (Μεταπτυχιακός Τίτλος Σπουδών/Διδακτορικό) σε θέματα διαπολιτισμικής εκ­παίδευσης,

δ) εθελοντική συμμετοχή σε εκπαιδευτικές δραστηριό­τητες για τους πρόσφυγες εντός και εκτός οργανωμένου εκπαιδευτικού πλαισίου.

6. Σε περίπτωση που δεν υπάρχουν εκπαιδευτικοί με ένα τουλάχιστον από τα προσόντα της παραγράφου 5, επιλέγονται σε θέση ΣΕΠ μόνιμοι εκπαιδευτικοί μετά από αίτησή τους.

7. Με απόφαση του Υπουργού Παιδείας, Έρευνας και Θρησκευμάτων, ύστερα από εισήγηση του αρμόδιου Περιφερειακού Διευθυντή Πρωτοβάθμιας και Δευτερο­βάθμιας Εκπαίδευσης, μπορεί να απαλλάσσονται των καθηκόντων τους Συντονιστές Εκπαίδευσης Προσφύ­γων, στις περιπτώσεις:

α) σοβαρών προσωπικών ή οικογενειακών λόγων, ή λόγων υγείας ύστερα από αίτηση τους,

β) σοβαρών λόγων αναγομένων στην άσκηση των καθηκόντων τους.

**Άρθρο 7**

**Στελέχωση των ΔΥΕΠ από μόνιμους εκπαιδευτικούς**

1. Για τη στελέχωση των ΔΥΕΠ μπορούν να διατίθενται εξολοκλήρου μόνιμοι εκπαιδευτικοί που βρίσκονται στη διάθεση των οικείων ΠΥΣΠΕ και ΠΥΣΔΕ ή να διατίθενται για τη συμπλήρωση του υποχρεωτικού διδακτικού τους ωραρίου ή να αποσπώνται εκπαιδευτικοί, στη σχολική μονάδα εντός της οποίας λειτουργεί η Δ.Υ.Ε.Π. ή ανήκει το Παράρτημα το οποίο ιδρύθηκε εντός του Κέντρου Φιλοξενίας. Η διάθεση ή η απόσπαση γίνεται για ένα διδακτικό έτος και προτάσσονται οι εκπαιδευτικοί της οικείας Διεύθυνσης Εκπαίδευσης που υποβάλλουν δη­λώσεις προτίμησης. Κατά τα λοιπά εφαρμόζονται οι κεί­μενες διατάξεις για τις διαθέσεις και τις αποσπάσεις των εκπαιδευτικών.

2. Εκπαιδευτικοί που δε συμπληρώνουν το υποχρεωτι­κό διδακτικό τους ωράριο μπορούν να απασχολούνται, μέχρι και της συμπλήρωσης του υποχρεωτικού διδακτι­κού τους ωραρίου και στις ΔΥΕΠ των εδαφίων α`, β`, γ` της παρ. 1 του άρθρου 1. Η διαδικασία συμπλήρωσης ωραρίου γίνεται σύμφωνα με τις κείμενες διατάξεις.

3. Η διάθεση ή η απόσπαση ή η συμπλήρωση ωραρίου εκπαιδευτικών στις ΔΥΕΠ γίνεται με τις διαδικασίες που προβλέπονται από τις κείμενες διατάξεις, αφού συνεκτι­μηθούν τα κάτωθι προσόντα:

α) διετής εκπαιδευτική προϋπηρεσία,

β) μεταπτυχιακές σπουδές (μεταπτυχιακός τίτλος σπουδών/διδακτορικό) σε θέματα διαπολιτισμικής εκ­παίδευσης ή στη διδασκαλία της ελληνικής ως δεύτερης/ ξένης γλώσσας,

γ) επιμόρφωση από δημόσιο φορέα σε θέματα διαπο­λιτισμικής εκπαίδευσης ή στη διδασκαλία της ελληνικής ως δεύτερης/ξένης γλώσσας,

δ) εκπαιδευτική προϋπηρεσία σε Διαπολιτισμικά Σχολεία, Τάξεις Υποδοχής, Φροντιστηριακά Τμήματα, Τμήματα ελληνικής γλώσσας στο εξωτερικό και άλλες αντισταθμιστικές δομές,

ε) πιστοποιημένη γνώση ξένων γλωσσών, με προ­τεραιότητα στις μητρικές γλώσσες των προσφυγικών πληθυσμών,

στ) εθελοντική συμμετοχή σε εκπαιδευτικές δραστη­ριότητες για τους πρόσφυγες εντός και εκτός οργανω­μένου εκπαιδευτικού πλαισίου,

4. Ο χρόνος υπηρεσίας στις ΔΥΕΠ προσμετράται ως χρόνος διδακτικής προϋπηρεσίας.

**Άρθρο 8**

**Στελέχωση των ΔΥΕΠ από αναπληρωτές εκπαιδευτικούς**

1. Οι ΔΥΕΠ μπορούν να στελεχώνονται και από ανα­πληρωτές εκπαιδευτικούς, οι οποίοι προσλαμβάνονται και απασχολούνται σύμφωνα με τη διαδικασία και το ωράριο (πλήρες ή μειωμένο) που προβλέπεται στην κεί­μενη νομοθεσία. Επιπλέον, μπορεί να στελεχώνονται και από ωρομίσθιους εκπαιδευτικούς, οι οποίοι προσλαμβά­νονται και απασχολούνται, σύμφωνα με τη διαδικασία και τους όρους, που προβλέπονται στην κείμενη νομο­θεσία.

2. Οι αναπληρωτές εκπαιδευτικοί που τοποθετούνται σε ΔΥΕΠ δύνανται να διατίθενται, βάσει των εκάστοτε αναγκών της υπηρεσίας, από τη ΔΥΕΠ που αρχικώς το­ποθετήθηκαν σε άλλη ΔΥΕΠ:

α) αρμοδιότητας του ίδιου ΠΥΣΠΕ ή ΠΥΣΔΕ με απόφα­ση των οικείων Διευθυντών Εκπαίδευσης, ύστερα από πρόταση του αρμόδιου Περιφερειακού Υπηρεσιακού Συμβουλίου,

β) αρμοδιότητας άλλου ΠΥΣΠΕ ή ΠΥΣΔΕ της ίδιας Περιφερειακής Διεύθυνσης, με απόφαση του Περιφε­ρειακού Διευθυντή Πρωτοβάθμιας και Δευτεροβάθμιας Εκπαίδευσης, ύστερα από πρόταση του Ανώτερου Πε­ριφερειακού Υπηρεσιακού Συμβουλίου.

Ειδικότερα, οι αναπληρωτές εκπαιδευτικοί που προ­σλαμβάνονται στο πλαίσιο της συνέχισης των Δράσεων:

α) 6.10.1.1.01.01,

β) 8.10.1.1.01.01, γ) 9.10.1.1.01.01

- Ένταξη Ευάλωτων Κοινωνικών Ομάδων (ΕΚΟ) συ­μπληρώνουν το, κατά την παράγραφο 1 του παρόντος, ωράριο τους σε Τάξεις Υποδοχής - ΖΕΠ Πρωτοβάθμιας ή Δευτεροβάθμιας Εκπαίδευσης.

3. Ο χρόνος υπηρεσίας στις ΔΥΕΠ προσμετράται ως χρόνος διδακτικής προϋπηρεσίας.

4. Οι προσλήψεις των αναπληρωτών εκπαιδευτικών, καθώς και οι προσλήψεις ειδικού εκπαιδευτικού προσω­πικού (ΕΕΠ) και ειδικού βοηθητικού προσωπικού (ΕΒΠ), γίνονται με τη χρήση των ενιαίων υφιστάμενων πινάκων αναπληρωτών εκπαιδευτικών ΠΕ και ΔΕ όλων των κλά­δων του ΥΠΠΕΟ, καθώς και τη χρήση των αντίστοιχων υφιστάμενων πινάκων ΕΕΠ και ΕΒΠ.

**Άρθρο 9**

**Ειδικότερα καθήκοντα εκπαιδευτικών που διδάσκουν σε ΔΥΕΠ**

1. Οι εκπαιδευτικοί που θα στελεχώσουν τις ΔΥΕΠ, εκτός από τα καθήκοντά τους που ορίζονται από τις κείμενες διατάξεις, οφείλουν επιπρόσθετα:

α) να μεριμνούν για την ομαλή ένταξη των μαθητών που φοιτούν στις ΔΥΕΠ στο ελληνικό εκπαιδευτικό σύ­στημα και τη δημιουργική αλληλεπίδραση με τους υπό­λοιπους μαθητές,

β) να επιδεικνύουν παιδαγωγική ευελιξία στη διδα­σκαλία λαμβάνοντας υπόψη τις ιδιαίτερες ανάγκες των μαθητών που φοιτούν στις ΔΥΕΠ,

γ) να προτείνουν και να υλοποιούν εκπαιδευτικές δρά­σεις στους χώρους φιλοξενίας των προσφύγων και στις πλησιέστερες σχολικές μονάδες.

2. Οι εκπαιδευτικοί που στελεχώνουν τις ΔΥΕΠ κατά τη διάρκεια της θητείας τους επιμορφώνονται και υποστη­ρίζονται από το Ινστιτούτο Εκπαιδευτικής Πολιτικής και τους αρμόδιους Σχολικούς Συμβούλους σε συνεργασία με τους Συντονιστές Εκπαίδευσης Προσφύγων.

**Άρθρο 10**

**Εποπτεία και παιδαγωγική καθοδήγηση των ΔΥΕΠ - Σχολικοί Σύμβουλοι**

1. Ο αρμόδιος Σχολικός Σύμβουλος παιδαγωγικής ευ­θύνης των σχολικών μονάδων στις οποίες λειτουργούν Δ.Υ.Ε.Π., είναι υπεύθυνος για:

α) Την έγκριση του ωρολογίου προγράμματος των Δ.Υ.Ε.Π. των σχολικών μονάδων ευθύνης του.

β) Την απόφαση για την δημιουργία υποομάδων μα­θητών ύστερα από πρόταση του συλλόγου διδασκόντων ή για την από κοινού συνεκπαίδευση/συνδιδασκαλία, σύμφωνα με την υποπερ. αα` της περ. α` και την περ. δ` της παρ. 5 του άρθρου 5 της παρούσας, προκειμένου να ικανοποιηθούν με τον βέλτιστο τρόπο οι εκπαιδευτικές ανάγκες του μαθητικού πληθυσμού.

γ) Την καταχώριση στοιχείων σχετικών με τις αρμοδιό­τητες τους και την επικαιροποίησή τους σε ηλεκτρονική φόρμα του ιστοχώρου του ΙΕΠ.

2. Οι αρμόδιοι Σχολικοί Σύμβουλοι σε συνεργασία με το ΙΕΠ και τους ΣΕΠ της περιοχής ευθύνης τους:

α) είναι υπεύθυνοι για την επιστημονική και παιδαγω­γική καθοδήγηση των εκπαιδευτικών, οργανώνοντας επιμορφωτικά σεμινάρια, τα οποία οφείλουν να παρα­κολουθούν οι εκπαιδευτικοί που εργάζονται στις ΔΥΕΠ,

β) αποδελτιώνουν και κωδικοποιούν τα προβλήματα που παρουσιάζονται στην εκπαιδευτική πράξη, κατα­θέτουν προτάσεις και συντάσσουν σχετική έκθεση που υποβάλλουν στις αρμόδιες Υπηρεσίες του ΥΠΠΕΘ και στο ΙΕΠ.

3. Στο τέλος του διδακτικού έτους, με ευθύνη των Σχολικών Συμβούλων και των ΣΕΠ, οργανώνονται συ­ναντήσεις για τον απολογισμό και την αξιολόγηση της λειτουργίας των ΔΥΕΠ και τη διατύπωση σχετικών προ­τάσεων. Οι απολογιστικές εκθέσεις υποβάλλονται στην Ομάδα Διαχείρισης, Συντονισμού και Παρακολούθησης της Εκπαίδευσης των Προσφύγων του ΥΠΠΕΘ και κοινο­ποιούνται στο Ινστιτούτο Εκπαιδευτικής Πολιτικής

**Άρθρο 11**

1. Για όσα θέματα δεν ρυθμίζονται από την παρού­σα απόφαση εφαρμόζονται οι ισχύουσες διατάξεις των τυπικών νόμων και των κανονιστικών αποφάσεων που διέπουν τη λειτουργία της δημόσιας πρωτοβάθμιας και δευτεροβάθμιας εκπαίδευσης.

2. Από τη δημοσίευση της απόφασης αυτής στην Εφη­μερίδα της Κυβερνήσεως καταργείται η αριθμ. 180647/ ΓΔ4/31-10-2016 ( ΦΕΚ 3502Β`) κοινή υπουργική από­φαση.

Η απόφαση αυτή να δημοσιευθεί στην Εφημερίδα της Κυβερνήσεως.